ซิกน่ารุกสุขภาพ
ซิกน่าฯ เผยตลาดประกันสุขภาพไทยเติบโตดี มั่นใจเบี้ยรวมถึงเป้าหมายตามคาด เตรียมออกสินค้าใหม่คุ้มครองโรคคนทำงาน
28 ก.ย. 2559

ซิกน่าฯ เผยตลาดประกันสุขภาพไทยเติบโตดี มั่นใจเบี้ยรวมถึงเป้าหมายตามคาด เตรียมออกสินค้าใหม่คุ้มครองโรคคนทำงาน
นายจูเลียน เมงกัล ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย เปิดเผยว่า ในช่วง 8 เดือนแรกที่ผ่านมา เบี้ยประกันสุขภาพของบริษัทเติบโต 17% เมื่อเทียบกับตลาดประกันสุขภาพที่เติบโต 8.5% นับเป็นการเติบโตที่ดีมาก ซึ่งเป็นผลมาจากบริษัทมีการลงทุนอย่างมากในระบบเทคโนโลยีสารสนเทศ หรือไอที บุคลากร และการพัฒนาสินค้าที่มีความคุ้มครองเฉพาะที่แตกต่างจากตลาดและตรงกับความต้องการของลูกค้าที่กำลังเตรียมเข้าสู่สังคมผู้สูงอายุ ที่ใส่ใจในการดูแลสุขภาพ และการเจ็บป่วยมีมากขึ้น ทำให้สินค้าของบริษัทสามารถแข่งขันได้
“การวางแผนตั้งแต่ปีที่ผ่านมา ทำให้ปีนี้เราสามารถออกแผนสุขภาพที่ถูกทาง ตรงตามความต้องการของลูกค้า ทำให้เรารุกตลาดได้มากขึ้น” นายเมงกัล กล่าว
อย่างไรก็ตาม ภายในเดือน พ.ย.นี้ บริษัทจะมีการออกสินค้าด้านสุขภาพตัวใหม่ ซึ่งจะคุ้มครองโรคที่เกิดจากไลฟ์สไตล์ของคนมากขึ้น จากปัจจุบันที่คุ้มครองเฉพาะโรคร้ายแรง ก็จะเพิ่มโรคออฟฟิศซินโดรม โรคระบบทางเดินหายใจ เบาหวาน ทางเดินอาหาร ซึ่งไม่ถือเป็นโรคร้ายแรง แต่เป็นโรคที่ใกล้ตัวและเกิดจากการใช้ชีวิตของแต่ละคน ขณะนี้อยู่ระหว่างการพิจารณาอนุมัติของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
“กลุ่มคนที่มีการซื้อประกันสุขภาพเพิ่มขึ้นอย่างมาก คือ กลุ่มที่มีรายได้ปานกลาง เพราะต้องการเข้าถึงเครือข่ายโรงพยาบาลที่ดีอย่างรวดเร็ว และเมื่อรักษาเสร็จแล้ว ก็ไม่ต้องกังวลเรื่องปัญหาการเงินตามมาภายหลัง จึงเห็นได้ว่าโอกาสตลาดประกันสุขภาพในไทย ยังมีแนวโน้มเติบโตได้อีกมาก” นายเมงกัล กล่าว
สำหรับปี 2559 บริษัทยังคงเป้าหมายการเติบโตของเบี้ยรับรวมเพิ่มขึ้น 15% คาดว่าจะสามารถทำได้ถึงเป้าหมาย เนื่องจากในช่วง 8 เดือนแรกที่ผ่านมา มีการเติบโตตามแผนที่วางไว้ จากการมีแบบประกันที่ทุกคนเข้าถึงได้ และสินค้าตอบโจทย์ความต้องการของลูกค้าได้ เมื่อเทียบกับปี 2558 ที่ทำมีเบี้ยรับรวมได้ 2,258 ล้านบาท ขณะที่ช่วง 6 เดือนแรกของปีนี้ บริษัทมีเบี้ยรับรวม 1,211 ล้านบาท